Der er for nyligt kommet en lille ny beboer i Aalborg Zoo – nemlig en dovendyr-unge, som holder til i det sydamerikanske tropehus. Da TV2 Nord mandag formiddag var på besøg  i zoo, sad moren og ungen og gemte sig højt op i en trækrone, hvilket dovendyret gør op til 22 timer i døgnet, men dyrepasser Betina Andersen kunne  forsikre om, at moren rent faktisk havde fået en unge, selv om den er svær at se i toppen træet. - Vi var så heldige, at vi var der den morgen, hvor hun fødte ungen. Mine kolleger kunne høre, at der var noget skrigen oppe i træerne, og så kunne de se, at hun havde fået en unge, forklarer Betina Andersen. Aalborg Zoos dovendyr-par har fået en unge hvert år de seneste seks år, og dovendyr er ifølge Betina Andersen gode til at yngle i fangenskab. Hun giver det gode råd til zoo-gæster, der gerne vil se moren og den nye unge, at de skal komme over middag, hvor der er størst chance for at se dem. - Farmand kan man være lidt mere heldig at se også om formiddagen, hvor han er nede for at spise, hvor han kravler rundt i lianerne, siger Betina Andersen.
For sjette gang er der født en dovendyr-unge i Aalborg Zoo. Men den er svær at få øje på.